Die Liaoning (Chinees: 中国人民解放军海军辽宁舰), is 'n vliegdekskip van die Chinese Vloot. Die skip is na die provinsie Liaoning vernoem, waar sy bouwerk voltooi is. Dit dra die Chinese aanduiding Tipe 001. Die skip is in 2012 in diens gestel, maar toe nog sonder vliegtuie. In 2013 word die gewenste vliegtuigtipe, die Shenyang J-15, asook 'n aantal helikopters, op die vliegdekskip ontplooi. Die skip is oorspronklik vir die Sowjetvloot gebou as die Riga en die romp is op 4 Desember 1988 te water gelaat. In 1990 word die skip herdoop as die Varyag. In 1991 besluit die Russiese ministerie van Verdediging om konstruksie aan die skip dadelik te staak. Die skip was op daardie stadium 68% voltooi; onder andere het die elektronika en die aandrywing nog ontbreek. Na die ontbinding van die Sowjetunie en die daaropvolgende boedelskeiding word die skip se voltooiing toegewys aan die nuutgestigde Oekraïense Vloot. Die Oekraïne probeer onsuksesvol om die skip in die jare negentig te verkoop; ten slotte word die romp in 1998 vir 20 miljoen dollar aan 'n Chinese maatskappy verkoop wat beweer dat hulle dit in 'n drywende hotel en kasino in Macau wil omskep.